Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για τροποποίηση, για τρίτη φορά, του κανονισμού (ΕΚ) αριθ. 2742/1999 περί καθορισμού, για το 2000, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και συναφών όρων στα κοινοτικά ύδατα και για τα κοινοτικά σκάφη, σε άλλα ύδατα, όπου απαιτούνται περιορισμοί αλιευμάτων, και περί τροποποιήσεως του κανονισμού 66/98

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός του Συμβουλίου (ΕΚ) αριθ. 2742/1999 καθορίζει, μεταξύ άλλων, τις αλιευτικές δυνατότητες και τους συναφείς όρους για ορισμένα αποθέματα ιχθύων και ομάδες αποθεμάτων ιχθύων, που ισχύουν στα κοινοτικά ύδατα για το 2000. Στο πλαίσιο των ανωτέρω αλιευτικών δυνατοτήτων, έχει οριστεί TAC για το γαύρο που αλιεύεται στο Βισκαϊκό κόλπο (υποδιαίρεση ζώνης VIII του ICES) στο ύψος των 16000 t. Η αριθμητική αυτή τιμή θεσπίστηκε με βάση τις επιστημονικές γνώμες που πρέσβευαν ότι κατά το έτος 2000 μπορεί να έφθανε σε επικίνδυνα χαμηλά επίπεδα η βιομάζα του αναπαραγωγικού αποθέματος.

Μετά την ανάλυση των αποτελεσμάτων νέας έρευνας εκ μέρους της Επιστημονικής, Τεχνικής και Οικονομικής Επιτροπής για την Αλιεία (ΕΤΟΕΑ), αναμένεται σε μεγάλο βαθμό βελτίωση των επιστημονικών γνώσεων για το μέγεθος των αποθεμάτων γαύρου κατά το έτος 2000. Επιπλέον, η ΕΤΟΕΑ έχει επίσης μελετήσει τη μακροπρόθεσμη επενέργεια των διαφόρων μέτρων διαχείρισης και έχει βελτιωθεί η βάση για τη διατύπωση επιστημονικών γνωματεύσεων από τότε που συμφωνήθηκε ο κανονισμός για τα TAC τον Δεκέμβριο 1999.

Είναι σκόπιμο να δοθεί η ευκαιρία προσαρμογής των TAC όταν γίνει γνωστή η ανάλυση των αποτελεσμάτων της νέας έρευνας, ώστε να δοθεί ενδεδειγμένη προστασία στο απόθεμα αναπαραγωγής, χωρίς όμως να περιορίζονται άσκοπα οι αλιευτικές δυνατότητες.

Λόγω της ανάγκης αστραπιαίας ενέργειας στην περίπτωση αυτή, προτείνεται να εξουσιοδοτηθεί η Επιτροπή να τροποποιήσει τα TAC ακολουθώντας προσυμφωνημένο κανόνα ικανό να επιτύχει το στόχο της διατήρησης του αποθέματος και να ικανοποιήσει την ανάγκη αποφυγής διακοπής της αλιείας, εκτός εάν κινδυνεύει το απόθεμα.

Το Συμβούλιο καλείται να εγκρίνει την παρούσα πρόταση ώστε να δοθεί επαρκής προστασία στο απόθεμα γαύρου και, αν είναι δυνατό, να επιτραπεί στους αλιείς να χρησιμοποιήσουν νέες αλιευτικές δυνατότητες και να συνεχίσουν να αλιεύουν υπό κατάλληλες συνθήκες.

Πρόταση ΚΑΝΟΝΙΣΜΟY ΤΟΥ ΣΥΜΒΟΥΛΙΟΥ για τροποποίηση, για τρίτη φορά, του κανονισμού (ΕΚ) αριθ. 2742/1999 περί καθορισμού, για το 2000, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και συναφών όρων στα κοινοτικά ύδατα και για τα κοινοτικά σκάφη, σε άλλα ύδατα, όπου απαιτούνται περιορισμοί αλιευμάτων, και περί τροποποιήσεως του κανονισμού 66/98

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας,

τον κανονισμό του Συμβουλίου (ΕΟΚ) αριθ. 3760/92 της 20ής Δεκεμβρίου 1992, για τη θέσπιση κοινοτικού συστήματος για την αλιεία και την υδατοκαλλιέργεια [1], και ιδίως το άρθρο 8 παράγραφος 4,

[1] ΕΕ L 389, 31.12.1992, σ. 1.

την πρόταση της Επιτροπής,

Εκτιμώντας τα εξής:

(1) Ο κανονισμός (ΕΚ) αριθ. 2742/1999 [2] καθορίζει σε 16000 t τα TAC για το γαύρο που αλιεύεται στο Βισκαϊκό κόλπο (υποδιαίρεση ζώνης VIII του ICES). Η αριθμητική αυτή τιμή θεσπίστηκε με βάση τις επιστημονικές γνώμες που πρέσβευαν ότι κατά το έτος 2000 μπορεί να έφθανε σε επικίνδυνα χαμηλά επίπεδα η βιομάζα του αναπαραγωγικού αποθέματος.

[2] ΕΕ L 341 της 31.12.1999, σ. 1. Κανονισμός που τροποποιήθηκε από τον κανονισμό (ΕΚ) αριθ. .../2000 (ΕΕ L ..., ...2000).

(2) Το αργότερο στις 7 Ιουνίου 2000 η Επιστημονική, Τεχνική και Οικονομική Επιτροπή για την Αλιεία (ΕΤΟΕΑ) θα διατυπώσει βελτιωμένες επιστημονικές εκτιμήσεις της βιομάζας του αναπαραγωγικού αποθέματος.

(3) Σύμφωνα με τις επιστημονικές γνωματεύσεις, με διαχειριστικά μέτρα θα πρέπει να προληφθεί η πτώση της βιομάζας του αναπαραγωγικού αποθέματος κάτω από το επίπεδο των 18000 t. Εάν η βιομάζα του αναπαραγωγικού αποθέματος ανέρχεται σε επίπεδα πολύ υψηλότερα από την ανωτέρω αριθμητική τιμή, μπορεί να οριστεί μεγαλύτερο ύψος TAC έως το παραδοσιακό κατά το παρελθόν επίπεδο των 33000 t.

(4) Υπάρχει ανάγκη λήψης εσπευσμένης απόφασης ως επακόλουθο των νέων εκτιμήσεων της βιομάζας του αναπαραγωγικού αποθέματος. Ως εκ τούτου, ενδείκνυται η Επιτροπή να αναθεωρήσει τις αλιευτικές δυνατότητες σύμφωνα με τους κανόνες στο παράρτημα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2742/1999 τροποποιείται ως εξής:

1. Παρεμβάλλεται το επόμενο άρθρο 3α

"Άρθρο 3α

1. Η Επιτροπή δια του παρόντος εξουσιοδοτείται να τροποποιήσει τις αλιευτικές δυνατότητες γαύρου στην υποδιαίρεση ζώνης VIII του ICES που παρατίθεται στο παράρτημα I D κατόπιν εκτιμήσεως της βιομάζας του αναπαραγωγικού αποθέματος την 1η Μαΐου 2000, που θα διατυπώσει η Επιστημονική, Τεχνική και Οικονομική Επιτροπή για την Αλιεία, και σύμφωνα με τους κανόνες που παρατίθενται στο παράρτημα XV.

2. Κατά την τροποποίηση των αλιευτικών δυνατοτήτων, η διάθεση επιπρόσθετων ποσοτήτων ως προς τις ποσοστώσεις των οικείων κρατών μελών θα τηρεί την αρχή της σχετικής σταθερότητας.

3. Με την επιφύλαξη της ποσόστωσης γαύρου στην υποδιαίρεση ζώνης VIII του ICES που παρατίθεται στο παράρτημα I D, εάν η εκτίμηση της βιομάζας του αναπαραγωγικού αποθέματος την 1η Μαΐου 2000, που θα διατυπώσει η Επιστημονική, Τεχνική και Οικονομική Επιτροπή για την Αλιεία, είναι μικρότερη από 18 000 t, η αλιεία εκεί θα απαγορευθεί από την Επιτροπή."

2. Το παράρτημα παρεμβάλλεται ως παράρτημα XV.

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

Παράρτημα

Βιομάζα αναπαραγωγής του γαύρου την 1η Μαΐου 2000, όπως εκτιμά η ΕΤΟΕΑ (B) // αύξηση των TAC (σε τόνους)

B μεγαλύτερο από 36 000t // 17 000

B μεταξύ 18 000t και 36 000t //

TGRAPH

και στρογγυλεύεται στην πλησιέστερη δεκάδα τόνων.